Kjørte rundt i Oslo med IS-flagg

Samme dag som USA bombet Syria og Ubaydullah Hussain (29) møtte i retten tiltalt for oppfordring til terror, kjørte flere menn rundt i Oslo - viftende med et IS-flagg.

Oppdatert 23. september 2014

Artikkelen er over fem år gammel

Mennene skapte tydelig oppstandelse, og politiet ble også raskt varslet.



– De lo høyt, sier et av vitnene til VG.







Han er selv sjiamuslim og ble kraftig provosert av at en gruppe menn spredte budskap for «Den islamske staten» (IS) midt i Oslo sentrum tirsdag ettermiddag.

Vitnet forteller til VG det var et følge på fire biler som kjørte frem og tilbake i Tøyengata på Grønland i Oslo. I to av bilene stakk det et IS-flagg ut av vinduet.



– De viftet med IS-flagget, mens de spilte den samme sangen som IS-terroristene spiller på videoene hvor de halshugger folk, forteller vitnet.

– De prøver å spre hat og frykt, sier et annet vitne som så opptrinnet.

Terrorforsker: – Brukes for å provosere



Flagget, kalt shahada, brukes både av al-Shabaab, som er den somaliske grenen av al-Qaida, og av Den islamske staten (IS). Tegnene i flagget er symbolet for Mohammed segl. For terrorforsker Magnus Ranstorp sender flagget et tydelig budskap:

BAKGRUNN:Derfor kriger jeg i Syria

– Det er IS-flagget. For alle moderate muslimer symboliserer flagget militant islamisme. Og det er synonymt med det ekstreme islam. Dette brukes for å provosere, skape hat og konfrontasjon, sier han til VG.

I SYRIA: IS-krigere viser frem det samme flagget under en parade i den selvutnevnte hovedstaden til IS, Raqqa. Det er ikke kjent når bildet ble tatt. Foto:,Ap

Ranstorp er forsker ved den svenske Forsvarshøgskolen og har ledet en arbeidsgruppe i EU som skal forebygge Syria-krigere.

– Når det gjelder musikken, så trenger ikke det være problematisk. Det er «nasheeds», en slags kampsang, musikk med poesi, og trenger ikke ha med ekstremisme å gjøre, sier han.

– Tvilsomt om det er straffbart

Politiet har fått inn flere meldinger om noen har kjørt rundt med et IS-flagg i Oslo sentrum, men kan ikke bekrefte hvem som satt i bilen.

– Det var skremmende for publikum, men det er tvilsomt om det er straffbart, sier operasjonsleder Tor Grøttum.

OSLO I DAG: Fra denne bilen ble det viftet med det kontroversielle IS-flagget i Tøyengata i Oslo. Foto: PRIVAT Foto:PRIVAT,

De har bedt patruljene i området være på vakt etter den mørkegrå bilen.

– Politiet burde ta en titt på dette for det kan stride med loven. Det er et flagg fra en FN-stemplet terrororganisasjon, sier Ranstorp.



Avviser jihadist-beskyldninger



Flaggopptrinnet skjedde samme dag som Ubaydullah Hussain møtte i Oslo tingrett - tiltalt for flere tilfeller av oppfordring til drap og terrorhandlinger. Da benektet han at han har noen forbindelse til andre terrororganisasjoner.

– Profetens Ummah er en uavhengig gruppe. Vi har ikke direkte forbindelser til andre grupper i utlandet, sa 29-åringen i retten.

LES OGSÅ:Joe Biden: Vi skal jage IS til «helvetes porter»

Ubaydullah Hussain sier til VG at han ikke ønsker å kommentere hendelsen. Hans forsvarer, John Christian Elden, forteller at han anser det å vifte med et flagg som lovlig aktivitet.

FLAGGET: I 2012 demonstrerte Ubaydullah Hussain og flere andre mot videoen "Innocence of Muslims". Da brukte de et annet flagg som i dag brukes hyppig av IS og andre ekstremister, nemlig jihad-flagget. Foto:Kyrre Lien,NTB scanpix

– Men så langt jeg vet, har ikke Ubaydullah Hussain viftet med noe flagg på Grønland, skriver han i en e-post til VG tirsdag kveld.



Hussain avviste i retten at han ville bruke andre virkemidler enn det han selv mener er politiske ytringer for å fremme sine meninger.

– Hadde jeg vært jihadist, hadde jeg ikke sittet her i dag. Da hadde jeg vært et annet sted, sier Hussain.

﻿LES OGSÅ:Slik ble IS-lederen verdens farligste (krever innlogging)﻿

I Storbritannia har statsminister David Cameron hevet en brannfakkel for at de som går rundt med IS-flagg bør arresteres.

– Vi er tolerante folk, men toleranse bør ikke gi spillerom til denne typen giftig ekstremisme, skrev han i en kronikk i The Telegraph i august.



Publisert: 23.09.14 kl. 21:10 Oppdatert: 23.09.14 kl. 23:46